b'\n_START_ARTICLE_\nInformationsbehov\n_START_PARAGRAPH_\nInformationsbehov er en form for behov, der kan sammenlignes med uddannelsesbehov. Det er ikke n\xc3\xb8dvendigvis et behov, man f\xc3\xb8ler man har, og ens l\xc3\xa6rere og arbejdsgivere kan have et andet syn p\xc3\xa5 ens uddannelses- og informationsbehov end man selv har. Informations- og uddannelsesbehov ligner ogs\xc3\xa5 hinanden ved at de grundl\xc3\xa6ggende drejer sig om midler til at l\xc3\xb8se (andre) problemer: Hvis man fx skal flyve billigt, har man behov for information om forskellige flyselskabers priser. Det, man egentlig har behov for er en billet, man kan betale. Information er blot et middel hertil._NEWLINE_Informationsbehov kan f.eks. v\xc3\xa6re uddannelsesrelaterede, forskningsrelaterede, dannelsesrelaterede, rekreativt orienterede, professionelt orienterede m.v. Biblioteker, informationssystemer og informationstjenester repr\xc3\xa6senterer institutioner, hvis form\xc3\xa5l det er at varetage eksisterende eller potentielle informationsbehov. Kulturpolitiske, uddannelsespolitiske og andre politiske omr\xc3\xa5der ligger til grund for de samfundsinstitutioner, der varetager disse services._NEWLINE_I forbindelse med forskning er forskerens informationsbehov bestemt af det forskningssp\xc3\xb8rgsm\xc3\xa5l, der stilles og den teoriramme (paradigme), der ligger til grund for sp\xc3\xb8rgsm\xc3\xa5let. Hermed er begrebet informationsbehov knyttet til begrebet relevans.'